Handlowali niylegalnymi receptami bez internet
Cyberkryminalni z Kōmyndy Wojewōdzkij Policyje w Ôpolu znŏdli ôsoby podyjzdrzane ô niylegalny przedej recept na specjalistyczne medycyny. Jak ôbsztalowali szandarzi, 21-latka miała wykradać je z przichodni dŏchtōrskij. Niyskorzij, społym ze swojim 24-letnim partnyrym, ôferowała je na jednym z portalōw internetowych. Pŏra ôstała chycōnŏ w Lublinie. Ôba usłyszeli ôbskarżynia podrŏbianiŏ i przerŏbianiŏ recept dŏchtōrskich. Grozi za to kŏra nawet do 5 lŏt heresztu.
Cyberkryminalni z Kōmyndy Wojewōdzkij Policyje w Ôpolu w czasie mōnitorowaniŏ necu trefiyli na ôgłoszynie, co w nim ftoś ôferowoł na przedej gotowe recepty na specjalistyczne medycyny. Informacyjŏ była ôpublikowanŏ na jednym z portalōw internetowych.
Policyjōny przijzdrzeli sie barzij pozornie tym ôfertōm i pokŏzało sie, iże niylegalny proceder mōg trwać ôd blisko 3 miesiyncy. Funkcjōnariusze ôbsztalowali, iże ôsoby ôdpowiedzialne za te ôgłoszynia przebywajōm w Lublinie. To prawie tam zlokalizowali plac roboty podyjzdrzywanyj ô to przestympstwo kobiyty. 21-latka ôstała chycōnŏ 8 czyrwnia w jednyj z przichodni dŏchtōrskich, w keryj robiyła. Podle ôbsztalowań śledczych to stamtōnd kobiyta miała wykradać recepty, co je niyskorzij ôferowała na przedej.
Policyjōny w jeji pōmiyszkaniu znŏdli dalsze recepty jak tyż podrobiony adest dŏchtōrski. Zabezpieczyli tyż telefōny i kōmputry, z kerych były wystawiane niylegalne ôferty. Miyszkanka Lublina usłyszała ôbskarżynia podrŏbianiŏ, przerŏbianiŏ, używaniym i skrywaniŏ dokumyntōw, co niymi niy mŏ prawa ôbrŏcać. Po dwōch dniach policyjōny z Lublina chyciyli 24-letnigo partnyra ôd kobiyty. Ôn tyż mioł brać udzioł w niylegalnym handlu. Ôba muszōm sie liczyć terŏz z kŏrōm nawet do 5 lŏt heresztu.
pol_Latn szl_Latn szl_Latn szl_Latn szl_Latn